b'\n_START_ARTICLE_\nBoz Scaggs\n_START_PARAGRAPH_\nBoz Scaggs (oik. William Royce Scaggs, s. 8. kes\xc3\xa4kuuta 1944 Canton, Ohio) on yhdysvaltalainen Grammy-palkittu rhythm and blues -laulaja ja lauluntekij\xc3\xa4 sek\xc3\xa4 kitaristi. H\xc3\xa4nen suurimpia hittej\xc3\xa4\xc3\xa4n ovat \xe2\x80\x9dLido Shuffle\xe2\x80\x9d ja \xe2\x80\x9dLowdown\xe2\x80\x9d, molemmat vuoden 1976 disko- ja soultyylej\xc3\xa4 rhythm and bluesiin yhdist\xc3\xa4v\xc3\xa4lt\xc3\xa4 albumilta Silk Degrees, joka nousi Yhdysvaltojen albumilistan kakkoseksi. Scaggs teki esikoisalbuminsa nimelt\xc3\xa4 Boz asuessaan Tukholmassa vuonna 1965, ja 1960-luvun lopulla h\xc3\xa4n oli mukana Steve Miller Bandin alkuaikojen kokoonpanossa.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nWilliam Royce Scaggsin is\xc3\xa4 oli kauppamatkustaja, ja perhe asui ensin Ohiossa, sitten Oklahomassa ja lopulta Texasissa, Dallasin esikaupungissa Planossa. Siell\xc3\xa4 poika sai high school -kavereiltaan lempinimen Bosley, joka lyheni pian muotoon Boz. H\xc3\xa4n kiinnostui jo varhaisteinin\xc3\xa4 musiikista kuultuaan radiosta muun muassa T-Bone Walkeria ja Jimmy Reedi\xc3\xa4 ja p\xc3\xa4\xc3\xa4sty\xc3\xa4\xc3\xa4 kuulemaan Ray Charlesia konsertissa Dallasissa. H\xc3\xa4n oppi soittamaan kitaraa ja soitti eri teiniyhtyeiss\xc3\xa4 Dallasin ymp\xc3\xa4rist\xc3\xb6ss\xc3\xa4 muun muassa 16-vuotiaan kitaristilahjakkuuden Steve Millerin kanssa. He yst\xc3\xa4vystyiv\xc3\xa4t, ja Miller toimi Scaggsin mentorina t\xc3\xa4m\xc3\xa4n my\xc3\xb6hemm\xc3\xa4ll\xc3\xa4 uralla.\n_START_SECTION_\nTukholmasta San Franciscoon\n_START_PARAGRAPH_\nMusiikkiharrastus sai Scaggsin j\xc3\xa4tt\xc3\xa4m\xc3\xa4\xc3\xa4n high schoolin kesken. H\xc3\xa4n palveli jonkin aikaa armeijassa San Antoniossa ja perusti sitten R&B-tyylisen ravintolayhtyeen Austiniin. The Wigs -niminen yhtye l\xc3\xa4hti vuonna 1964 kiertueelle Britanniaan, jossa se joutui huomaamaan monien sik\xc3\xa4l\xc3\xa4isten muusikoiden soittavan amerikkalaista blues-pohjaista musiikkia paljon paremmin ja monipuolisemmin. Kun muut yhtyeen j\xc3\xa4senet p\xc3\xa4\xc3\xa4ttiv\xc3\xa4t palata Austiniin, Boz Scaggs j\xc3\xa4i kiertelem\xc3\xa4\xc3\xa4n Eurooppaa katusoittajana ja asettui Tukholmaan, jossa h\xc3\xa4n sai tehd\xc3\xa4 ensimm\xc3\xa4isen albuminsa ruotsalaisyhtyeen laulusolistina._NEWLINE_Tukholmassa Scaggs tutustui Jefferson Airplanen kitaristin Jorma Kaukosen veljeen Peter Kaukoseen ja sai kuultavakseen San Franciscon alueella tehty\xc3\xa4 uutta rock-musiikkia. H\xc3\xa4n kuuli my\xc3\xb6s yst\xc3\xa4v\xc3\xa4ns\xc3\xa4 Steve Millerin perustaneen San Franciscoon yhtyeen. Scaggs l\xc3\xa4hti Tukholmasta San Franciscoon ja liittyi Steve Miller Bandiin. H\xc3\xa4n on kertonut pit\xc3\xa4neens\xc3\xa4 alueen silloista hippikulttuuria lapsellisena verrattuna \xe2\x80\x9dsivistyneeseen\xe2\x80\x9d eurooppalaiseen popkulttuuriin ja her\xc3\xa4tt\xc3\xa4neens\xc3\xa4 ihmetyst\xc3\xa4 yritt\xc3\xa4ess\xc3\xa4\xc3\xa4n pysy\xc3\xa4 erossa jo Euroopassa ja Intian-matkallaan k\xc3\xa4ytt\xc3\xa4mist\xc3\xa4\xc3\xa4n huumeista._NEWLINE_Steve Miller Bandiss\xc3\xa4 Boz Scaggs nousi esiin lauluntekij\xc3\xa4n\xc3\xa4 ja laulajana ja p\xc3\xa4\xc3\xa4si muun muassa Rolling Stone -lehden Jan Wennerin suosioon. Wenner j\xc3\xa4rjesti Scaggsille levytyssopimuksen Atlantic Recordsin kanssa ja tuotti t\xc3\xa4m\xc3\xa4 albumin Boz Scaggs (1970), joka \xc3\xa4\xc3\xa4nitettiin Alabamassa Muscle Shoals -studiolla yhdess\xc3\xa4 sik\xc3\xa4l\xc3\xa4isten huippumuusikoiden, muun muassa Duane Allmanin, kanssa._NEWLINE_Scaggs siirtyi Atlanticilta Columbia Recordsille ja teki seuraavina vuosina sille useita albumeja, ensimm\xc3\xa4isin\xc3\xa4 Moments (1971) ja Boz Scaggs & Band) (1971), molemmissa tuottajana Glyn Johns. Vuoden 1972 My Time tehtiin j\xc3\xa4lleen Muscle Shoalsissa, tuottajana Roy Halee.\n_START_SECTION_\nUran huippu ja tauko\n_START_PARAGRAPH_\nSuurimman menestyksen Scaggs sai Johnny Bristolin tuottamalla vuoden 1976 albumilla Silk Degrees, joka myi yli nelj\xc3\xa4 miljoonaa kappaletta ja nousi albumilistan kakkostilalle. Albumi tuotti my\xc3\xb6s singlehitit \xe2\x80\x9dLowdown\xe2\x80\x9d ja \xe2\x80\x9dLido Shuffle\xe2\x80\x9d, jonka B-puolen balladista \xe2\x80\x9dWe\xe2\x80\x99re All Alone\xe2\x80\x9d Rita Coolidge sai itselleen hitin omana cover-versionaan. \xe2\x80\x9dLowdown\xe2\x80\x9d palkittiin vuoden parhaan R&B-kappaleen Grammyll\xc3\xa4. My\xc3\xb6s seuraavat albumit Down Two Then Left (1977) ja Middle Man (1980) myiv\xc3\xa4t platinalevyyn vaaditut yli miljoona kappaletta. Niiden j\xc3\xa4lkeen Scaggs keskeytti uransa 1980-luvun alussa, keskittyi vaikeassa avioerossa yhteishuoltajuuden saaneisiin poikiinsa ja perusti San Franciscoon teksasilaisen ravintolan ja musiikkiklubi Slim\xe2\x80\x99sin.\n_START_SECTION_\nPaluu 1990-luvun taitteessa\n_START_PARAGRAPH_\nScaggs palasi levybisnekseen vuoden 1988 albumilla Other Roads, jolle lauluja kirjoitti my\xc3\xb6s kirjailija-muusikko Jim Carroll. Esiintyv\xc3\xa4ksi muusikoksi Scaggs palasi vasta vuoden 1991 kiertueella The New York Rock and Soul Revue, jonka vet\xc3\xa4j\xc3\xa4n\xc3\xa4 toimi Steely Danin Donald Fagen ja jossa esiintyiv\xc3\xa4t my\xc3\xb6s Phoebe Snow, Michael McDonald ja Charles Brown._NEWLINE_1990-luvun alussa Boz Scaggs sai levytyssopimuksen Virgin Recordsille. Los Angelesin huippumuusikoiden ja -studioiden sijaan ensimm\xc3\xa4inen levy Some Change tehtiin Scaggsin kotikaupunkiin San Franciscoon rakennetussa vaatimattomassa studiossa vain yhden sessiomuusikon, multi-instrumentalisti  Ricky Fataarin avulla. Scaggs alkoi samoihin aikoihin my\xc3\xb6s esiinty\xc3\xa4 radioasemien live-sessioissa ja muissa pienimuotoisissa tilaisuuksissa. Vuoden 1997 albumilla Come On Home Scaggs palasi juurilleen rhythm and bluesiin ja otti levylle mukaan omien s\xc3\xa4vellystens\xc3\xa4 lis\xc3\xa4ksi Bobby Blandin, Jimmy Reedin ja T-Bone Walkerin kappaleita._NEWLINE_Boz Scaggs vieraili yhtyeineen vuoden 2003 Pori Jazz -festivaaleilla._NEWLINE_Vuonna 2010 Scaggs muodosti Donald Fagenin ja Michael McDonaldin kanssa supertrion The Dukes of September, joka perustui paljolti vuoden 1991 The New York Rock and Soul Revue -projektiin. 2010-luvun puolessav\xc3\xa4liss\xc3\xa4 Scaggs levytti pari albumia Memphisiss\xc3\xa4 Steve Jordanin tuottamina._NEWLINE_Scaggs levytt\xc3\xa4\xc3\xa4 ja tekee kiertueita yh\xc3\xa4 2010-luvun lopullakin. Vuonna 2018 ilmestyi albumi Out of the Blues.'